CELEX: E2015J0005
Language: et
Date: 2015-12-16 00:00:00
Title: Kohtu otsus, 16. detsember 2015, kohtuasjas E-5/15: Matja Kumba T M’bye ja teised vs. Stiftelsen Fossumkollektivet (direktiiv 2003/88/EÜ – tööaeg – töötajate ohutuse ja tervise kaitse – tööaja korraldus – puhkeajad – maksimaalne iganädalane tööaeg – minimaalse puhkeaja erandid – töötajate nõusolek – kahju)

5.1.2017   
            
            
               ET
            
            
               Euroopa Liidu Teataja
            
            
               C 2/3
            
         KOHTU OTSUS,
   16. detsember 2015,
   kohtuasjas E-5/15:
   Matja Kumba T M’bye ja teised vs. Stiftelsen Fossumkollektivet
   (direktiiv 2003/88/EÜ – tööaeg – töötajate ohutuse ja tervise kaitse – tööaja korraldus – puhkeajad – maksimaalne iganädalane tööaeg – minimaalse puhkeaja erandid – töötajate nõusolek – kahju)
   (2017/C 2/03)
   Kohtuasjas E-5/15, Kumba T M’bye ja teised vs. Stiftelsen Fossumkollektivet on Eidsivatingi apellatsioonikohus (Eidsivating lagmannsrett) esitanud kohtule EFTA järelevalveameti ja kohtu asutamist käsitleva EFTA riikide vahelise lepingu artikli 34 alusel TAOTLUSE, mis käsitleb Euroopa Parlamendi ja nõukogu 4. novembri 2003. aasta direktiivi 2003/88/EÜ (tööaja korralduse teatavate aspektide kohta) artikli 6 ja artikli 22 lõike 1 punkti a ja b tõlgendamist. Kohus koosseisus esimees Carl Baudenbacher, kohtunik Per Christiansen ja ettekandev kohtunik Páll Hreinsson tegi 16. detsembril 2015 otsuse, mille resolutiivosa on järgmine:
   
               1.
            
            
               Nädala 84-tunnine keskmine tööaeg hooldusasutuses on kooskõlas direktiivi 2003/88/EÜ artikliga 6 olukorras, mis on sätestatud artikli 22 lõike 1 punktis a, tingimusel, et töötaja on sõnaselgelt, vabatahtlikult ja individuaalselt nõustunud sellist tööd tegema ja et järgitakse töötaja ohutuse ja tervise kaitse üldpõhimõtteid. See tähendab, et kui EMP riik kasutab direktiivi artikli 22 lõikes 1 sätestatud võimalust, peab riiklik seadusandja nõuetekohaselt võtma arvesse töötajate füüsilist ja vaimset heaolu. Selline tööaja korraldus on aga direktiivi artiklitega 3 ja 5 kooskõlas vaid juhul, kui on täidetud artikli 17 lõikes 2 (koostoimes artikli 17 lõike 3 punktidega c ja i) sätestatud erandi kohaldamise tingimused.
            
         
               2.
            
            
               Liikmesriigi õiguse säte, mille kohaselt ei saa tühistada töötaja nõusolekut töötada hooldusasutuses rohkem kui 60 tundi nädalas, on kooskõlas direktiivi artiklitega 6 ja 22 tingimusel, et järgitakse töötaja ohutuse ja tervise kaitse üldpõhimõtteid.
            
         
               3.
            
            
               Vallandamisteadet ja töölepingu taassõlmimise pakkumist uutel tingimustel pärast seda, kui töötaja keeldus seitsmepäevase ajavahemiku jooksul 48 tundi ületavast tööaja korraldusest, ei saa pidada töötajat kahjustavaks direktiivi artikli 22 lõike 1 punkti b tähenduses, kui töösuhte lõpetamise aluseks olevad põhjused on täiesti sõltumatud töötaja keeldumisest nõustuda sellise lisatöö tegemisega.